

Önkormányzati ASP szabályozási keretek bemutatása

Az önkormányzati ASP szolgáltatás szabályozott, átlátható működése érdekében szabályozási feladatok is szükségesek voltak. A Magyarország helyi önkormányzatairól szóló 2011. évi CLXXXIX. törvény módosításáról szóló 2016. évi LIV. törvény hatálybalépése 2016. július 1-jén megtörtént. Az Mötv. felhatalmazása alapján kiadásra került az önkormányzati ASP rendszerről szóló kormányrendelet, amely a csatlakoztatási és későbbi működtetési folyamat kereteit rögzíti. Az önkormányzati ASP rendszerről szóló 257/2016. (VIII. 31.) Korm. rendelet 2016. szeptember 03-án lépett hatályba.

A rendeletben szereplő szabályozás röviden az alábbi:

*Fogalmak:*

* *alapinfrastruktúra:* az önkormányzati ASP rendszer működését biztosító adatközponti és hálózati informatikai infrastruktúra, valamint a szakrendszeri átjárhatóságot és a külső rendszerkapcsolatok kiépítésének lehetőségét biztosító integrációs platformszolgáltatás;
* *alkalmazásüzemeltetés:* az alkalmazások elérhetővé tétele és működtetése, jogosultságkezelés, hibakezelés; a szolgáltatások fejlesztése, az rendszertámogatási szerződések megkötése;
* *csatlakozás:* a szolgáltatások tényleges használatának megkezdése;
* *interfész:* adatok automatizált módon, elektronikus úton történő átadását lehetővé tevő kapcsolódási felület;
* *központi szolgáltató:* a NISZ Nemzeti Infokommunikációs Szolgáltató Zrt. (a továbbiakban: NISZ Zrt.) és az IdomSoft Informatikai Zrt. (a továbbiakban: IdomSoft Zrt.);
* *önkormányzati* *ASP rendszer:* a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 114. § (2) bekezdése szerinti, a helyi önkormányzatok feladatellátását támogató,számítástechnikai hálózaton keresztül távoli alkalmazásszolgáltatást (Application Service Provider, ASP) nyújtó elektronikus információs rendszer;
* *rendszertámogatás:* az alkalmazás fejlesztése, verziófrissítés, jogszabálykövetés;
* *szakrendszer:* az önkormányzati ASP rendszer által nyújtott, igazgatási feladatokat támogató szakalkalmazás;
* *ügyféltámogatás:* a működéssel kapcsolatos felhasználói segítségkérelmek megválaszolása.

A Kormány az önkormányzati ASP rendszert a Magyar Államkincstár (a továbbiakban: Kincstár) útján működteti.

A Kincstár működtetési feladatai:

* a csatlakozás-, és szolgáltatás-menedzsment ellátása,
* a szolgáltatási szerződések csatlakozó szervezetekkel való megkötése és módosítása,
* ügyfélszolgálat biztosításával a szolgáltatással kapcsolatos ügyfél-kapcsolattartási, tájékoztatási és adminisztratív feladatok ellátása, biztosítva a hibabejelentés lehetőségét,
* a szolgáltatásokkal kapcsolatos kommunikációs és képzési feladatok elvégzése.

Az önkormányzati ASP rendszer alapinfrastruktúra üzemeltetője a NISZ Zrt.

Az önkormányzati ASP rendszer ügyféltámogatói feladatait, valamint az egyes elemei, szakrendszerei alkalmazásüzemeltetési és rendszertámogatási feladatait a Kincstár és a központi szolgáltató látják el az alábbiak szerint.

|  |  |  |
| --- | --- | --- |
|  | **Az önkormányzati ASP rendszer eleme** | **szolgáltatási szint** |
| **ügyfél-támogatás** | **alkalmazás-üzemeltetés** | **rendszertámogatás** |
| 1. | iratkezelő rendszer | Kincstár | NISZ Zrt. | NISZ Zrt. |
| 2. | önkormányzati települési portál rendszer | Kincstár | NISZ Zrt. | NISZ Zrt. |
| 3. | elektronikus ügyintézési portál rendszer, ide értve az elektronikus űrlap-szolgáltatást  | Kincstár | NISZ Zrt. | NISZ Zrt. |
| 4. | gazdálkodási rendszer  | Kincstár | IdomSoft Zrt. | IdomSoft Zrt. |
| 5. | ingatlanvagyon-kataszter  | Kincstár | Kincstár | Kincstár |
| 6. | önkormányzati adó rendszer  | Kincstár | Kincstár | Kincstár |
| 7. | ipar- és kereskedelmi rendszer  | Kincstár | Kincstár | Kincstár |
| 8. | támogató rendszerek | Kincstár | Kincstár | Kincstár |
| 9. | önkormányzati adattárház | Kincstár | Kincstár (az adatbetöltő és adatfeldolgozási folyamatok működtetését is beleértve) | Kincstár |
| 10. | keretrendszer | Kincstár | Kincstár | Kincstár |
| 11. | hagyatéki leltár rendszer | Kincstár | Kincstár | Kincstár |

A központi szolgáltató által ellátott feladatokra vonatkozóan a közigazgatási informatika infrastrukturális megvalósíthatóságának biztosításáért felelős miniszter a központosított informatikai és elektronikus hírközlési szolgáltatásokról szóló 309/2011. (XII. 23.) Korm. rendelet 4. §-a alapján központi szolgáltatási megállapodást köt, a központi szolgáltató által ellátott feladatok finanszírozása e megállapodás keretein belül történik. Az egyes szolgáltatási szintek részletes tartalmát a központi szolgáltatási szerződés határozza meg.

A helyi önkormányzat az önkormányzati ASP rendszerhez

* a keretrendszer és a szakrendszerek igénybevételével (a továbbiakban: rendszercsatlakozás),
* vagy – az önkormányzati ASP rendszer által támogatott feladatok önálló informatikai támogatása mellett – az önkormányzati adattárház számára meghatározott adatok átadását lehetővé tevő interfész kiépítésével (a továbbiakban: interfészes csatlakozás) csatlakozhat.

Rendszercsatlakozás esetén

*a)* a keretrendszer és a szakrendszer által támogatott feladatainak informatikai támogatását a helyi önkormányzat a keretrendszer és a szakrendszer útján látja el,

*b)* a közös önkormányzati hivatalhoz tartozó minden helyi önkormányzat esetében a szakrendszerek használatának önkormányzatonkénti elkülönítését biztosítani kell,

*c)* az általa használt szakrendszerekben tárolt adatok adatfelelőse a helyi önkormányzat.

Interfészes csatlakozás esetén

* az interfész kiépítéséhez szükséges fejlesztésekről a helyi önkormányzat saját erőből gondoskodik a Kincstár által meghatározott informatikai specifikációk alapján,
* az interfész technológiai megfelelőségét a csatlakozás előtt az e-közigazgatásért felelős miniszter ellenőrzi.

*A szolgáltatási szerződés*

Csatlakozását megelőzően a helyi önkormányzat szolgáltatási szerződést köt a Kincstárral.

A szerződésben a helyi önkormányzat vállalja, hogy

* – interfészes csatlakozás esetén – az interfész kiépítéséről gondoskodik,
* – rendszercsatlakozás esetén – a szerződés megkötésétől legkésőbb az első szakrendszerhez való csatlakozás időpontjáig tartó felkészülési idő alatt biztosítja az önkormányzati ASP rendszerhez történő csatlakozáshoz szükséges technikai minimumkövetelményeknek való megfelelést,
* – a Kincstár útján, a helyi adókról szóló 1990. évi C. törvény (a továbbiakban: Htv.) 44. § (2) bekezdésével érintett helyi önkormányzatok esetében a Kincstár közreműködésével – gondoskodik az önkormányzati adó rendszer esetében a csatlakozási időpontot megelőző, el nem évült adókötelezettségre vonatkozó adatállomány migrálásáról.

A szerződésben a Kincstár vállalja, hogy a helyi önkormányzatoknak a szakrendszerekben, valamint az önkormányzati adattárházban tárolt adatainak biztonságát technológiai és adminisztratív eszközökkel biztosítja és garantálja, hogy azokat csak a törvényben, vagy az e kormányrendeletben meghatározott szerveknek teszi hozzáférhetővé.

Az önkormányzati ASP rendszer szolgáltatásainak igénybevétele a helyi önkormányzat számára térítésmentes.